CELEX: 32021D0219(01)
Language: hu
Date: 2020-11-25 00:00:00
Title: Határozat az állandó tanácsokról 2021/C 59/07

2021.2.19.   
               
               
                  HU
               
               
                  Az Európai Unió Hivatalos Lapja
               
               
                  C 59/8
               
            
         Határozat az állandó tanácsokról
         (2021/C 59/07)
         AZ EURÓPAI ÜGYÉSZSÉG,
         tekintettel az Európai Ügyészség létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre (1) és különösen annak 10. cikke (1) bekezdésére,
         tekintettel az európai ügyészek ügyészi kollégiuma által 2020. október 12-én elfogadott belső eljárási szabályzatra (2), különösen annak 15. és 16. cikkére,
         mivel:
         
                     (1)
                  
                  
                     Az Európai Ügyészségnek állandó tanácsokat kell létrehoznia a Hivatal által folytatott nyomozások és vádhatósági eljárások nyomon követése és irányítása, a határokon átnyúló ügyekben folytatott nyomozások és vádhatósági eljárások összehangolása, valamint az ügyészi kollégium által hozott határozatok végrehajtása érdekében.
                  
               
                     (2)
                  
                  
                     Az Európai Ügyészség belső eljárási szabályzata előírja, hogy az ügyészi kollégiumnak határozatot kell elfogadnia az állandó tanácsok számának, összetételének és a hatáskörök állandó tanácsok közti megosztásának megállapításáról, valamint az ülések megszervezésének részletes szabályairól.
                  
               
                     (3)
                  
                  
                     Ezenkívül részletes szabályokat kell elfogadni az Európai Ügyészségről szóló rendeletben és a belső eljárási szabályzatban meghatározott, az ügyek állandó tanácsok közötti elosztására vonatkozó elvek végrehajtására vonatkozóan. E szabályoknak az ügyek véletlenszerű kiosztásának valamint a munkateher állandó tanácsok közötti egyenletes elosztásának elvén kell alapulnia.
                  
               
                     (4)
                  
                  
                     Tekintettel arra, hogy figyelembe kell venni az e határozat gyakorlati alkalmazása terén az Európai Ügyészség működésének megkezdését követően bekövetkezett fejleményeket, az ügyészi kollégiumnak szorosan figyelemmel kell kísérnie a határozat alkalmazását, és értékelnie kell annak hatásait az esetleges jövőbeli módosításokra tekintettel.
                  
               A KÖVETKEZŐKÉPPEN HATÁROZOTT:
         
            1. cikk
            Tárgy és hatály
            E határozat a belső eljárási szabályzat 15. cikkét hajtja végre. Létrehozza az Európai Ügyészség állandó tanácsait, meghatározza azok számát, valamint szabályokat állapít meg a hatáskörök állandó tanácsok közötti megosztására és az ügyek elosztására vonatkozóan.
         
         
            2. cikk
            Az állandó tanácsok létrehozása
            
               (1)   Tizenöt állandó tanács jön létre. Ezeket egymást követő számokkal kell megjelölni, egytől tizenötig.
            
            
               (2)   A belső eljárási szabályzat 16. cikke (3) bekezdésének alkalmazásában minden európai ügyészt egy, kettő vagy három állandó tanácsba kell állandó tagnak kinevezni. Az egy vagy több állandó tanácsba történő kinevezéskor figyelembe kell venni az adott európai ügyész becsült munkaterhét, és azt a következők alapján kell meghatározni:
               
                           a)
                        
                        
                           a felügyelete alá tartozó ügyek száma és az Európai Ügyészségről szóló rendelet 12. cikkének (1) bekezdésében előírt kapcsolódó feladatok. Az első kinevezéskor az Európai Ügyészség működésének első évére becsült ügyteherre kell hivatkozni;
                        
                     
                           b)
                        
                        
                           a belső eljárási szabályzat 34. cikke alapján az általa koordinált delegált európai ügyészek száma;
                        
                     
                           c)
                        
                        
                           a felelősségi körébe tartozó és az Európai Ügyészségről szóló rendelettel vagy a belső eljárási szabályzattal összhangban rábízott egyéb konkrét feladatok.
                        
                     
            
               (3)   Emellett az európai főügyészhelyettesek több állandó tanácsba történő kinevezése során figyelembe kell venni az Európai Ügyészségről szóló rendelet 11. cikkének (2) és (3) bekezdése szerinti feladataikból eredő munkaterhet is.
            
            
               (4)   Az európai főügyész és mindegyik európai főügyészhelyettes vezeti azon állandó tanácsokat, amelyekben állandó tagok.
            
         
         
            3. cikk
            Az állandó tanácsok ülései
            
               (1)   Az állandó tanácsok főszabály szerint naptári hónaponként legalább két ülést tartanak. Az állandó tanács elnöke legalább 15 nappal az ülést megelőzően meghatározza ezen ülések időpontját.
            
            
               (2)   Az állandó tanács elnöke szükség esetén további üléseket hívhat össze. A további üléseket legalább öt munkanappal az ülést megelőzően kell összehívni. Sürgős esetben az ülések összehívhatók, amint az állandó tagok és az érintett ügyet felügyelő európai ügyész rendelkezésre állnak, de legkésőbb három napon belül.
            
            
               (3)   Az állandó tanácsok üléseire nem kerülhet sor az ügyészi kollégium üléseivel egyidejűleg, a sürgős esetek kivételével és az európai főügyésszel folytatott konzultációt követően. Az állandó tanács elnöke az ügyészi kollégium ülésével azonos időpontra összehívott üléseket átütemezi.
            
            
               (4)   Az állandó tanács ülései időpontjának meghatározásakor az elnök biztosítja a koordinációt az említett tanács állandó tagjaival, az érintett ügyet felügyelő európai ügyészekkel és a központi hivatal 7. cikkben említett személyzetével.
            
         
         
            4. cikk
            Ügyek elosztása az állandó tanácsok között
            A belső eljárási szabályzat 32. cikkének (5) bekezdésében, 41. cikkének (3) bekezdésében, 42. cikkének (1) bekezdésében, 47. cikkének (2) bekezdésében, 50. cikke (2) bekezdésének második albekezdésében, 51. cikkének (3) bekezdésében és 59. cikkének (4) bekezdésében meghatározott esetekben az állandó tanácsok közötti ügyelosztás során a következő szabályokat kell alkalmazni:
            
                        a)
                     
                     
                        Az Európai Ügyészség ügyviteli rendszere az ügy megindításakor véletlenszerűen egy állandó tanácshoz utalja azt.
                     
                  
                        b)
                     
                     
                        Annak érdekében, hogy az európai főügyész mérlegelhesse a belső eljárási szabályzat 19. cikkének (3) bekezdése szerinti intézkedések meghozatalát, értesíteni kell őt, ha valamely állandó tanácsnak kiosztott ügyek száma 10 %-kal magasabb, mint az egyes állandó tanácsoknak kiosztott ügyek átlagos száma.
                     
                  
         
            5. cikk
            Az ügyek elosztásából való ideiglenes kizárás
            Az Európai Ügyészség hatékony működésének és az állandó tanácsok közötti egyenlő munkateher-elosztásnak a biztosítása érdekében – a belső eljárási szabályzat 19. cikkének (3) bekezdésével összhangban – az európai főügyész meghatározott időtartamra felfüggesztheti az új ügyek egy vagy több állandó tanács részére történő kiosztását.
         
         
            6. cikk
            Ügyek áthelyezése
            A belső eljárási szabályzat 32. cikke (5) bekezdésének alkalmazásában, amennyiben az európai főügyész úgy határoz, hogy az ügy felügyeletét a delegált európai ügyész tagállamától eltérő tagállamból származó európai ügyészre bízza, és ez az európai ügyész az ügyet felügyelő állandó tanács állandó tagja, az ügyet azonnal egy másik állandó tanács elé kell utalni.
         
         
            7. cikk
            Az állandó tanácsok támogatása
            
               (1)   Az Európai Ügyészségről szóló rendelet értelmében megfelelő erőforrásokat kell biztosítani az Európai Ügyészség személyzetéből az állandó tanácsok munkájának támogatására.
            
            
               (2)   A kijelölt személyzet segíti az állandó tanács elnökét többek között a napirend megszervezésében, az ülések jegyzőkönyveinek elkészítésében, az ülésekre vonatkozó dokumentumok megszövegezésében és az állandó tanács által elfogadott határozatoknak az ügyviteli rendszerben való rögzítésében.
            
            
               (3)   A rendelkezésre álló erőforrások függvényében a kijelölésnek biztosítania kell a személyzet tagjai által a kijelölt állandó tanácsnak nyújtott támogatás stabilitását és folytonosságát.
            
         
         
            8. cikk
            A tagoktól eltérő személyek részvétele az állandó tanács ülésein
            
               (1)   Az Európai Ügyészségről szóló rendelet 10. cikkének (9) bekezdésében említett személyeken kívül az állandó tanács elnöke az állandó tagokkal és az érintett ügyet felügyelő európai ügyésszel folytatott konzultációt követően felkérheti a központi hivatal bármely tagját, bármely delegált európai ügyészt vagy az Európai Ügyészség személyzetének bármely tagját, hogy vegyen részt az állandó tanács ülésén a napirend egyes pontjaival kapcsolatban, amennyiben ez az állandó tanács határozathozatalának lehetővé tételéhez szükséges.
            
            
               (2)   Ugyanebből a célból, kivételes helyzetekben, amennyiben ez nem ellentétes az alkalmazandó uniós vagy nemzeti jogi rendelkezésekkel, az állandó tanács elnöke az állandó tagokkal, az ügyet felügyelő európai ügyésszel és szükség esetén az eljáró delegált európai ügyésszel folytatott konzultációt követően bármely más személyt meghívhat az állandó tanács ülésére.
            
            
               (3)   Az (1) és (2) bekezdés szerint meghívott személyek semmilyen körülmények között nem lehetnek jelen az állandó tanács határozatának tárgyalásakor.
            
            
               (4)   Az e cikk szerinti meghívásokkal kapcsolatos adminisztratív költségeket az Európai Ügyészség költségvetéséből kell fedezni. Amennyiben a meghívás költségekkel jár, az adminisztratív igazgatót értesíteni kell az e cikk szerinti meghívásokról.
            
         
         
            9. cikk
            Értékelés
            Az ügyészi kollégium hat hónappal az Európai Ügyészségről szóló rendelet 120. cikkének (2) bekezdésével összhangban megállapított időpontot követően értékeli e határozatnak az Európai Ügyészség munkájának hatékonyságára gyakorolt hatását.
         
         
            10. cikk
            Hatálybalépés
            Ez a határozat az ügyészi kollégium általi elfogadásának napján lép hatályba.
         
         
            Kelt Luxembourgban, 2020. november 25-én.
            
               
                  az ügyészi kollégium részéről,
               
               Laura Codruța KÖVESI
               
                  európai főügyész
               
            
         
         
            (1)  HL L 283., 2017.10.31., 1. o.
         
         
            (2)  HL C 22., 2021.1.21., 3. o.